Lene Hansen (S), 2007-05-11:
Mens vi venter på, at Sundhedsstyrelsen endelig skal blive færdig med at revidere de retningslinjer, der allerede findes på svangerområdet, kommer Enhedslisten med et forslag om forbedring af tilbuddene for de gravide.
Vi er helt enige med Enhedslisten i, at forholdene mange, mange steder er blevet kraftigt forringet.
Siden forslaget blev fremsat sidste gang, har regeringen jo nedlagt amterne, og afstanden til fødeafdelingerne er mange steder i landet blevet lang.
Derfor er det igen blevet aktuelt at se på, om den gravide får de tilbud om hjælp og støtte undervejs, der gør fødslen til en tillidsfuld og god oplevelse.
Det er stærkt beklageligt, at vi ikke her fra Folketinget har været i stand til at sikre alles ret til gratis fødselsforberedelse, alles ret til at have en jordemoder til stede under fødslen og alles ret til en efterfødselssamtale med en jordemoder.
Vi er i Socialdemokratiet parate til at gå endnu længere, end dette forslag lægger op til, og vi er helt enige i, at den tilstrækkelige information og det tilstrækkelige antal undersøgelser vil kunne virke forebyggende på antallet af komplikationer under fødslen.
I dag har flergangsfødende typisk kun tre-fire jordemoderbesøg, hvis alt er normalt, og det er for lidt.
Vi mener, at alle bør have ret til fem besøg hos den samme jordemoder.
Decideret fødselsforberedende besøg bør gives en gang tidligt i forløbet og to gange fra uge 30 til førstegangsfødende.
Den næste del af forslaget omhandler retten til at have en jordemoder til stede under fødslen, og det er selvfølgelig helt naturligt og meget vigtigt.
forældrepar, der gennemfører en fødsel i Danmark, har ikke sikkerhed for at have en jordemoder til stede i den aktive del af fødslen.
Det skal der laves om på.
Der skal selvfølgelig altid være en jordemoder til stede under fødslen, hvis det ønskes.
Endelig indeholder forslaget en ret til en efterfødselssamtale.
Også denne del af forslaget betragter vi som meget positivt.
Der er ingen tvivl om, at det er en god start på tilværelsen som forældre at få snakket fødslen igennem med jordemoderen.
Men vi vil gå endnu længere.
Vi ønsker at indføre en ret til at deltage i familieforberedelsen, så forældrene kan få nøjere kendskab til den rolle, de nu skal til at spille i et barns liv.
Vi er ikke i tvivl om, at hvis der sættes ordentligt ind på de fire områder, som forslaget beskriver, vil det ikke blot være til gavn for de gravide kvinder, men også sikre en god start på livet for børnene og sikre en god start på familiedannelsen.
Men vi må, som Venstres repræsentant også nævnte det, ikke glemme de jordemødre, hvis arbejdsforhold vil blive påvirket af dette forslag.
I 2005 blev der lavet en undersøgelse af jordemødrenes arbejdsmiljø, og konklusionen var klar: Jordemoderfaget er et dejligt, livsbekræftende fag med en stærk faglighed, som mange steder må udøves under ofte meget dårlige betingelser og til en dårlig løn.
Og det er disse dårlige arbejdsbetingelser, der kan give anledning til stress, udbrændthed og flugt fra faget.
Det vil vi gerne sætte på dagsordenen.
Vi håber, at dette forslag vil blive startskuddet til en proces, som kan sikre kvaliteten i graviditeten, under fødslen og i barselperioden, ikke kun for de heldige, men for alle gravide familier i Danmark, uanset hvor i landet de er bosiddende.
Til allersidst vil jeg sige, at vi måske i forslaget mangler en erkendelse af, at den moderne far er en aktiv deltager i fødselssituationen.
Vi havde gerne set en sikring af, at alle fædre i landet kan få lov til at overnatte på hospitalet sammen med mor og det nyfødte barn minimum en nat.